ไฟแนนเชียลไดเจส
TSTH หยุดโรงงาน NTS ถึง 30 มิ.ย.
8 เม.ย. 2556

TSTH หยุดโรงงาน NTS ถึง 30 มิ.ย.
บริษัท ทาทา สตีล (ประเทศไทย) หรือ TSTH ยังคงหยุดการดำเนินงานชั่วคราวในโครงการ MBF ของบริษัท เอ็น.ที.เอส. สตีลกรุ๊ป (NTS) จนถึงวันที่ 30 มิ.ย. 2556 เนื่องจากราคาวัตถุดิบที่มีราคาสูง (เช่นสินแร่เหล็กและถ่านโค้ก) ซึ่งจะทำให้ต้นทุนการผลิตสูงขึ้น เมื่อเทียบกับการใช้เศษเหล็กเป็นวัตถุดิบ
ทั้งนี้ NTS ยังคงดำเนินการผลิตเหล็กแท่งโดยเตาหลอม Electric Arc Furnace (EAF) ซึ่งใช้เศษเหล็กเป็นวัตถุดิบในการผลิตต่อไป
PDI ขายล่วงหน้าอีก 7 พันตัน
บริษัท ผาแดงอินดัสทรี (PDI) แจ้งว่า ไตรมาสแรกนี้ บริษัทได้ขายโลหะสังกะสีล่วงหน้าเพิ่มอีกจำนวน 7,000 ตัน ที่ราคา LME เฉลี่ย 2,188.17 เหรียญสหรัฐต่อตัน จากปีที่แล้วได้ขายล่วงหน้า จำนวน 1.56 หมื่นตัน
บริษัทได้ขายล่วงหน้าทั้งสิ้น 2.26 หมื่นตัน ที่ราคา LME เฉลี่ย 2,141.17 เหรียญสหรัฐต่อตัน อัตราแลกเปลี่ยนเฉลี่ยอยู่ที่ 30.87 บาทต่อเหรียญสหรัฐ ครอบคลุมประมาณการการผลิตทั้งหมดในปี 2556ที่เหมืองแม่สอด
BANPU เก็บหุ้นเพิ่ม 66 ล้านบาท 
บริษัท บ้านปู (BANPU) แจ้งว่า วันที่ 5 เม.ย.ที่ผ่านมา ได้ซื้อหุ้นของบริษัทคืนจากตลาดหลักทรัพย์ จำนวน 1.8 แสนหุ้น ในราคา 365-368 บาท มูลค่ารวม 66.02 ล้านบาท ทั้งนี้บริษัทซื้อคืนจำนวนมากในวันที่ 5 เม.ย. ตรงกับวันที่ขึ้นป้าย XD ผู้ซื้อหุ้นไม่มีสิทธิรับเงินปันผลหุ้นละ 9 บาท 
ปัจจุบันบริษัทได้ซื้อหุ้นแล้ว 9.7 แสนหุ้น หรือ 0.36% ของทุนเรียกชำระแล้ว รวมมูลค่าทั้งสิ้น 363.88 ล้านบาท
TIPCO –TASCO ย้ำไม่ขายหุ้น 
นายเอกพล พงศ์สถาพร กรรมการผู้จัดการ บริษัท ทิปโก้ฟูดส์ (TIPCO) ออกมาตอกย้ำว่า บริษัทและผู้ถือหุ้นใหญ่ไม่มีนโยบายหรือดำเนินการใดๆ ในการขายหุ้นทิปโก้ฯ บริษัท ทิปโก้แอสฟัลท์ (TASCO) และหุ้นในกลุ่มธุรกิจน้ำผลไม้ออกไปจากโครงสร้างการลงทุนของบริษัท 
การดำเนินธุรกิจในปัจจุบันเป็นไปตามแผนกลยุทธ์ระยะยาวที่กำหนดไว้ สำหรับธุรกิจเครื่องดื่มพร้อมดื่ม ได้ผนึกร่วมพันธมิตรกับ ซันโตรี่ เบฟเวอเรจ ฟูด เอเชีย โดยมีเป้าหมายที่จะสร้างการเติบโตในประเทศในกลุ่มอาเซียนร่วมกัน ปัจจุบันบริษัทมีทรัพย์สินเกือบ 6,000 ล้านบาท ไม่รวมอาคารทิปโก้
ด้านการซื้อขายหุ้น TIPCO ยังคงเคลื่อนไหวผิดปกติในสัปดาห์ที่ผ่านมา ราคาเพิ่มขึ้นท่ามกลางวอลุมหนาแน่น และเมื่อวันที่ 5 เม.ย. หุ้นขึ้นไปสูงสุดถึง 15.60 บาท ก่อนจะถูกทิ้งแรงในช่วงบ่ายมาปิดที่ระดับ 13.70 บาท ลดลง 0.90 บาท มูลค่าซื้อขายทั้งสิ้น 1,806 ล้านบาท 
ส่งเสริม บจ.ทำรายงานด้าน CSR 
นายบดินทร์ อูนากูล รองผู้จัดการ ตลาดหลักทรัพย์แห่งประเทศไทย และกรรมการสถาบันธุรกิจเพื่อสังคม (CSRI) กล่าวว่า ตลาดหลักทรัพย์และ CSRI ผลักดันให้บริษัทจดทะเบียน (บจ.) จัดทำรายงานความรับผิดชอบต่อสังคม (CSR Report) สำหรับการดำเนินงานปี 2556 ที่จะเผยแพร่รายงานในปี 2557 พร้อมเดินหน้าสร้างความรู้ความเข้าใจผ่านกิจกรรมอบรมสัมมนาอย่างต่อเนื่อง เพื่อสร้างความยั่งยืนให้แก่องค์กรซึ่งเป็นหนึ่งในแผนงานด้านการพัฒนาตลาดทุนในระยะยาวของตลาดหลักทรัพย์ฯ 
ปัจจุบันผู้ลงทุนให้ความสำคัญในการเลือกลงทุนในบริษัทที่มีการดำเนินกิจการด้วยความรับผิดชอบต่อสังคม สิ่งแวดล้อม ภายใต้หลักธรรมาภิบาลมากขึ้น รวมทั้งการจัดทำ CSR Report ถือเป็นเครื่องมือสำคัญที่องค์กรต่างๆ สามารถใช้ประเมินตัวเอง เพื่อปรับปรุงการดำเนินธุรกิจให้มีประสิทธิภาพ อันจะนำไปสู่การเติบโตอย่างยั่งยืนต่อไป 
บริษัทจดทะเบียนที่สนใจ สมัครได้ตั้งแต่วันนี้ถึงวันที่ 17 เม.ย.2556